Forgalomkorlátozás nyolc kilométeren
Megkezdték az M1-es autópálya Lébény és Mosonmagyaróvár közti szakaszán a Hegyeshalom felé vezetõ oldal felújítását. A szakaszosan folyó munkálatok miatt jelenleg nyolc kilométeren számíthatnak az autósok félpályás forgalomkorlátozásra.
Az elmúlt napokban megkezdõdött az M1-es autópálya Lébény–Mosonmagyaróvár szakaszán a Hegyeshalom felé vezetõ oldal rekonstrukciója. Az Állami Autópálya Kezelõ (ÁAK) Zrt. idei fenntartási programjának legjelentõsebb beruházása az M1-es sztráda 145. és 160. kilométerszelvény közé esõ szakaszának teljes felújítása. A Budapest felé vezetõ oldal munkálatai május elején kezdõdtek meg. A munkálatok idejére szakaszosan lezárták ezt az oldalt, a forgalmat pedig a szemközti sávba terelték át. Emiatt – fõként a nyári turistaszezon beindulásával – gyakran hatalmas torlódás alakult ki a sztrádán.
A munkálatok befejeztével a hónap elején mindkét sávon elindulhatott a forgalom az autópálya érintett szakaszán. Az autópálya-kezelõ úgy ütemezte a munkálatokat, hogy a Forma–1 Magyar Nagydíj idején ne legyen forgalomkorlátozás a sztrádán.
Az elmúlt napokban azonban folytatódott a pályafelújítás. Ezúttal a Hegyeshalom felé vezetõ oldalon javítják az útburkolatot. A munkálatok miatt itt is félpályás útlezárásra kell számítaniuk az autósoknak.
Elsõ ütemben a 144. és 152. kilométerszelvény között dolgoznak a szakemberek. Ezen a szakaszon teljes egészében lezárták a Hegyeshalom felé vezetõ oldalt, a forgalmat pedig átterelik a szemközti sávba. Ezért a hétvégén várhatóan torlódás alakul majd ki az autópályán a szabadságukról visszatérõ vendégmunkások áradata miatt.
A munka ütemének függvényében szakaszosan zárják majd le a sztráda Hegyeshalom felé vezetõ oldalát. Az utolsó fázisban a mosonmagyaróvári csomópontot is lezárják részlegesen, így itt a határ felé nem lehet majd fel-, illetve lehajtani a pályáról. A tervek szerint a kivitelezõk október elsõ felére végeznek a teljes rekonstrukcióval. Az összességében mintegy másfél milliárd forintos beruházás során a burkolatfelújítás mellett tizenegy aluljáró és két felüljáró teljes rekonstrukcióját is elvégzik.
Méhes Ákos